હાર્વર્ડમાં તેમની લેક્ટર સિરિઝ યોજાઈ હતી. તે વખતે જ તેમના ચાહકોનું જૂથ ઊભું થવા લાગ્યું હતું અને નોબેલ મળ્યું તે સાથે જ વધુ લોકોને તેમના સર્જનમાં રસ પડવા લાગ્યો હતો. ટાગોર સર્કલ નામે ગ્રુપ પણ બન્યાં હતાં, જે તેમના સાહિત્યનો અભ્યાસ કરતાં હતાં, કેમ કે તેમાં તેમને વૈશ્વિક ચેતનાનો સ્વર સંભળાતો હતો. ઉર્બાનાના યુનિટેરિયન ચર્ચ સાથેની તેમની ચર્ચા અને તે વખતે તૈયાર થયેલા સાહિત્યમાં પણ તેમનો ઉલ્લેખ થતો રહ્યો હતો. આગળ જતાં 1991માં યુનિટેરિયન ચર્ચે કેટલાક ઐતિહાસિક દસ્તાવેજો સરકારને સોંપ્યા, તેમાં ટાગોર સંબંધિત સાહિત્યનો પણ સમાવેશ થતો હતો. આ ચર્ચ ઇલિનોઇ યુનિવર્સિટી સાથે સંકળાયેલું હતું અને તે વખતથી ત્યાં વિદેશી વિદ્યાર્થીઓને આવકાર અપાતો હતો. બિનખ્રિસ્તી વિદ્યાર્થીઓને પણ પ્રવેશ અપાતો હતો. તેના ભાગરૂપે જ ઠાકુરના પુત્રે ત્યાં એડમિશન લીધું હતું.